Stephen Robert "Steve" Irwin (22 Februarie 1962 – 4 September 2006), met die bynaam The Crocodile Hunter, was 'n Australiese wildkenner, TV-persoonlikheid en omgewingsbewaarder. Irwin het wêreldwye roem verwerf met die TV-reeks The Crocodile Hunter - 'n dokumentêre reeks wat internasionaal uitgesaai is en waarin hy as mede-gasheer saam met sy vrou Terri opgetree het. Die egpaar het ook Australia Zoo besit en bedryf, wat gestig is deur Irwin se ouers in Beerwah, sowat 80 kilometer (50 myl) noord van Queensland se hoofstad Brisbane. Irwin is die seun van Lyn en Bob Irwin van Essendon, 'n voorstad van Melbourne, Victoria. Hy is van Ierse afkoms aan vaderskant. Hy het saam met sy ouers na Queensland verhuis in 1970 waar hy Landsborough State School en Caloundra State High School bygewoon het. Irwin het sy pa beskryf as 'n wildkenner met 'n belangstelling in herpetologie, terwyl sy ma, Lyn, 'n wild-rehabiliteerder was. Na hul verhuising na Queensland het Bob en Lyn Irwin begin met die klein Queensland Reptiel- en Faunapark waar Steve grootgeword het tussen krokodille en ander reptiele.